Boer glo met asbak, biltongsnyer aangerand(Argieffoto) ’n 65-jarige boer is Dinsdag tydens ŉ plaasaanval in die Steytlerville-distrik in die Oos-Kaap met ’n asbak en biltongsnyer aangerand nadat hy geweier het om sy vuurwapen aan ’n plaasaanvaller te oorhandig. Die vermeende aanvaller (50) is ŉ dag later in hegtenis geneem danksy inwoners wat hom met ŉ bebloede denimbroek langs die pad gewaar het. Volgens kol. Priscilla Naidu, polisiewoordvoerder, was die boer Sondag alleen tuis op die plaas Vaalheuwel toe hy omstreeks 20:30 gehoor het dat die honde buite blaf. Hy het egter nie uitgegaan nie en in die huis gebly. “Terwyl hy [die boer] in die sitkamer gesit het, het ’n onbekende man die huis deur die agterdeur binnegekom,” sê Naidu. “Die man het die boer gevra om hom met diesel te help. Hy het beweer dat sy motor sowat 5 km van die plaas sonder brandstof gaan staan het. Die boer het ingestem om die verdagte te help en twee liter diesel uit die motorhuis geneem en saam met die verdagte gery na die plek waar die motor na bewering gaan staan het.” Daar was egter geen voertuig nie. “Die boer en die verdagte is terug na die plaashuis waar die verdagte die boer gevra het om hom dorp toe te neem. Die boer het ingestem om die verdagte te help, waarna hy [die verdagte] toe vir ŉ vuurwapen gevra het. Hy het beweer dat hy bang was dat hy in die nedersetting aangeval sou word.” Toe die boer weier om sy vuurwapen te oorhandig, het die verdagte kwaad geword en die boer glo met ’n asbak en biltongsnyer aangerand. “Die boer het uiteindelik geswig en ŉ 9 mm-pistool aan die verdagte oorhandig.” Die boer se hande en voete is vasgebind en sy hemp is in sy mond gedruk. Hy is in ŉ kamer in die huis ingesleep. Die verdagte het in die boer se voertuig van die plaas gevlug. Die polisie het dit by die ingang van die plaas aangetref. “Die boer kon die polisie en ’n familielid om hulp bel. Hy het verskeie snye en kneusplekke opgedoen en is op die toneel behandel.” Sy vuurwapen en kontant is gebuit. Inwoners van Steytlerville het Woensdag omstreeks 12:30 ’n man gewaar wat sonder ŉ hemp op die hoofpad stap en het hom voorgekeer. Sy denimbroek was glo vol bloed. “’n Foto van die man is aan die boer gestuur en hy het die man herken asook die belt wat hy gedra het wat aan hom [die boer] behoort. Die polisie is in kennis gestel en die man is in hegtenis geneem.” Die man sal na verwagting Donderdag in die Steytlerville-landdroshof verskyn op aanklagte van huisroof en aanranding met die doel om ernstig te beseer. Die polisie soek steeds na die vuurwapen.